## Pravilnik o načinu ostvarivanja prava na novčanu naknadu za porodni dopust nezaposlene majke koja je stekla pravo na naknadu pri Hrvatskom zavodu za zapošljavanje, nezaposlene majke koja ostvaruje pra

### NN 105/2001 (28.11.2001.), Pravilnik o načinu ostvarivanja prava na novčanu naknadu za porodni dopust nezaposlene majke koja je stekla pravo na naknadu pri Hrvatskom zavodu za zapošljavanje, nezaposlene majke koja ostvaruje pra

# DRŽAVNI ZAVOD ZA ZAŠTITU OBITELJI, MATERINSTVA I MLADEŽI

1733

Na temelju članka 10. Zakona izmjenama i dopunama Zakona o porodnom
dopustu majki koje obavljaju samostalnu djelatnost i nezaposlenih majki
(»Narodne novine«, broj 82/01) ravnateljica Državnog zavoda za zaštitu
obitelji, materinstva i mladeži, uz prethodno pribavljeno mišljenje Hrvatskog
zavoda za zdravstveno osiguranje, donosi

## PRAVILNIK

### O NAČINU OSTVARIVANJA PRAVA NA NOVČANU NAKNADU ZA PORODNI DOPUST NEZAPOSLENE MAJKE KOJA JE STEKLA PRAVO NA NAKNADU PRI HRVATSKOM ZAVODU ZA ZAPOŠLJAVANJE, NEZAPOSLENE MAJKE KOJA OSTVARUJE PRAVO NA INVALIDSKU MIROVINU ZBOG PROFESIONALNE NESPOSOBNOSTI ZA RAD I MAJKE KOJA JE KORISNICA MIROVINE

Članak 1.

Ovim Pravilnikom se utvrđuje način ostvarivanja prava na novčanu naknadu
za porodni dopust nezaposlenoj majci koja je stekla pravo na novčanu naknadu
pri Hrvatskom zavodu za zapošljavanje, nezaposlenoj majci koja ostvaruje pravo
na inva­lid­sku mirovinu zbog privremene nesposobnosti za rad i majci koja je
korisnica mirovine.

Članak 2.

Hrvatski zavod za zdravstveno osiguranje (u daljnjem tekstu: Zavod),
koji je nezaposlenoj majci, nezaposlenoj majci koja ostvaruje pravo na
invalidsku mirovinu zbog profesionalne nesposobnosti za rad i majci – korisnici
mirovine, rješenjem utvrdio pravo na novčanu naknadu za vrijeme korištenja
porodnog dopusta od rođenja djeteta do navršenog šestog mjeseca života djeteta,
prema članku 1. stvaku 4. i članku 3. stavku 3. i 4. i u visini ut­vrđenoj
sukladno članku 8. stavku 2., 3. i 4. Zakona o porodnom dopustu majki koje
obavljaju samostalnu djelatnost i nezaposlenih majki (u daljnjem tekstu:
Zakon), isplaćuje razliku novčane naknade za porodni dopust do iznosa
propisanog zakonom o izvršavanju državnog proračuna.

Kod utvrđivanja prava na razliku novčane naknade u smislu stavka 1. ovog
članka ne uzimaju se u obzir druga novčana primanja koja nezaposlena majka,
nazaposlena majka koja ostvaruje pravo na invalidsku mirovinu zbog profesionalne
nesposobnosti za rad i majka – korisnica mirovine ostvaruje po nekoj drugoj
osnovi.

Članak 3.

Uz zahtjev za ostvarivanje prava na porodni dopust, nezaposlena majka je
obvezna nadležnom područnom uredu Zavoda priložiti:

– dokaz o rođenju djeteta

– dokaze o ispunjenu uvjeta iz članka 1. stavka 2. i 3. Zakona

– dokaz o nepostojanju
zapreka iz članka 1. stavka 6. Zakona

– potvrdu Hrvatskog zavoda za
zapošljavanje o visini iznosa novčane naknade koja joj se isplaćuje kao
nezaposlenoj osobi i razdoblju u kojem ima pravo na novčanu naknadu, odnosno
potvrdu da nije stekla pravo na novčanu naknadu pri Hrvatskom zavodu za zapošljavanje.

Članak 4.

Uz zahtjev za ostvarivanje
prava na porodni dopust, nezaposlena majka koja ostvaruje pravo na invalidsku
mirovinu zbog profesionalne nesposobnosti za rad, obvezna je nadležnom područnom
uredu Zavoda priložiti:

– dokaz o rođenju djeteta

– dokaze o ispunjenu uvjeta
iz članka 1. stavka 2. i 3. Zakona

– rješenje Hrvatskog zavoda
za mirovinsko osiguranje o priznanju prava na invalidsku mirovinu zbog
profesionalne nesposobnosti za rad

– potvrdu o visini iznosa
invalidske mirovine zbog profesionalne nesposobnosti za rad za mjesec koji
prethodi mjesecu podnošenja zahtjeva izdanu od nadležne područne jedinice
Hrvatskog zavoda za mirovinsko osiguranje.

Članak 5.

Uz zahtjev za ostvarivanje
prava na porodni dopust, majka–korisnica mirovine je obvezna nadležnom područnom
uredu Zavoda priložiti:

– dokaz o rođenju djeteta

– dokaze o ispunjenu uvjeta
iz članka 1. stavka 2. Zakona

– rješenje Hrvatskog zavoda
za mirovinsko osiguranje o priznanju prava na mirovinu

– potvrdu o visini iznosa
mirovine za mjesec koji prethodi mjesecu podnošenja zahtjeva izdanu od nadležne
područne jedinice Hrvatskog zavoda za mirovinsko osiguranje.

Članak 6.

Ako je majka – korisnica
mirovine ostvarila pravo na obiteljsku mirovinu, tada se kao visina mirovine za
utvrđivanje visine novčane nadoknade za porodni dopust iz članka 2. ovog
Pravilnika, uzima iznos mirovine koji pripada majci – korisnici mirovine.

Iznos obiteljske mirovine iz
stavka 1. ovog članka utvrđuje se temeljem potvrde o visini dijela obiteljske
mirovine koji pripada majci – korisnici mirovine za mjesec koji prethodi
mjesecu podnošenja zahtjeva izdane od nadležne područne jedinice Hrvat­skog
zavoda za mirovinsko osiguranje.

Članak 7.

Danom stupanja na snagu ovoga
Pravilnika prestaje važiti Pravilnik o načinu ostvarivanja prava na novčanu
naknadu za porodni dopust nezaposlene majke koja je stekla pravo na naknadu pri
Hrvatskom zavodu za zapošljavanje i majke koja je korisnica mirovine (»Narodne
novine« broj 1/98.)

Članak 8.

Ovaj pravilnik stupa na snagu danom objave u »Narodnim novinama«.

Klasa: 552-01/01-01-36
Urbroj: 552-01-01/1-01-1
Zagreb, 22. studenoga 2001.

Ravnateljica
**dr. sc. Adinda Dulčić**, v. r.

Pravilnik, NN 105/2001-1733